Virallinen lehti nro C 187 , 16/06/1998 s. 0116



KIRJALLINEN KYSYMYS P-4053/97 komissiolle esittäjä(t): Phillip Whitehead (PSE) (15. joulukuuta 1997) Aihe: Vaarallisten kiinalaisten ilotulitteiden tuonti Vastauksessaan kirjalliseen kysymykseen E-0102/95 ((EYVL C 145, 12.6.1995, s. 28. )) komissio hylkäsi ajatuksen ilotulitteiden turvallisuutta koskevan ehdotuksen tekemisestä. Perusteena oli, että yleinen turvallisuus voidaan varmistaa tehokkaasti yleisellä tuoteturvallisuusdirektiivillä. Tämän jälkeen kiinalaisten räjähtävien ilotulitteiden käytöstä johtuvien onnettomuuksien ja tapaturmien määrä on lisääntynyt. Tämä antaa olettaa, että tuoteturvallisuusdirektiivi ei pysty takaamaan kuluttajille sitä turvallisuustasoa, jota he voisivat kohtuudella odottaa (että tuotetta voidaan käyttää vaaratta asianmukaisissa olosuhteissa). Onko komissio sitä mieltä, että nämä ilotulitteet ovat merkki siitä, että niissä tarkastuksissa on puutteita, joita tehdään tuotteiden saapuessa yhteisöön sen varmistamiseksi, 1. että tuote on perustavien turvallisuusstandardien mukainen? Jos on, mihin toimenpiteisiin komissio aikoo ryhtyä tuontituotteiden turvallisuustarkastusten parantamiseksi? 2. vai onko komissio sitä mieltä, että näiden ilotulitteiden tuonti yhteisöön on merkki yleisemmästä puutteesta yleisessä tuoteturvallisuusdirektiivissä, jonka tarkoituksena on varmistaa ilotulitteiden turvallisuus? Jos on, tuleeko komissio harkitsemaan uudestaan lainsäädäntöä koskevaa kantaansa ilotulitteiden turvallisuuden parantamiseksi? Komission jäsenen Martin Bangemannin komission puolesta antama vastaus (21. tammikuuta 1998) Komissio on edelleen sitä mieltä, että ilotulitteita koskevasta erityisestä sääntelystä ei ole tarpeen tehdä ehdotusta yhteisön tasolla. Komissio on huolissaan ilotulitteiden käytöstä johtuvista onnettomuuksista erityisesti, jos niiden määrä on viime aikoina lisääntynyt, mutta onnettomuuksien määrä ja vakavuus riippuvat suuresti ilotulitteiden julkisen käytön paikallisista tavoista, jotka laajalti eroavat jäsenvaltioiden välillä. Kaikissa jäsenvaltioissa saatetaan voimaan ilotulitteita koskevia turvallisuusmääräyksiä niin, että ne istuvat paikallisiin tapoihin. Komission mielestä ilotulitteita koskeva direktiivi ei estäisi onnettomuuksia kyseisiä kansallisia turvallisuusmääräyksiä paremmin. Tämä tarkoittaa sitä, että jäsenvaltioiden olisi valvottava kolmannesta maasta (kuten Kiinasta) peräisin olevien ilotulitteiden turvallisuutta jäsenvaltioiden omien määräysten mukaisesti ennen kuin ilotulitteet voidaan asettaa markkinoille yhteisössä. Kyseisten tarkastusten voimaan saattaminen kuuluu pikemminkin jäsenvaltioiden kuin komission tehtäviin. Komissio ei usko, että yleinen tuoteturvallisuusdirektiivi ((EYVL L 228, 11.8.1992. )) ei täyttäisi sille asetettuja tavoitteita tässä suhteessa. Kyseisellä direktiivillä ei erityisesti säännellä ilotulitteita, mutta se sisältää onnettomuuksien ennaltaehkäisyyn tähtääviä ohjeita kansallisille viranomaisille. On olemassa todisteita siitä, että kansallisten tai paikallisten viranomaisten toteuttamat ennaltaehkäisy- ja tietokampanjat voivat myös tehokkaasti vähentää onnettomuuksien määrää erityisesti, jos kampanjat edeltävät ajanjaksoa, jolloin ilotulitteita käytetään runsaasti (kuten uutenavuotena).